स्टेट बैंक ऑफ त्रावणकोर (एसबीटी) में काम करने वाले उसके 20 करीबी सहयोगियों को उसकी शराफत पर भरोसा था और वे उसे सही आदमी मानते थे. सबसे घुल-मिलकर नहीं रहने के बावजूद वह अनुशासित रहता था और सबसे शिष्ट व्यवहार करता था. लेकिन उसका रुख बहुत ज्यादा दोस्ताना नहीं था. कन्नूर के जिस चिन्मय इंस्टीट्यूट ऑफ टेक्नोलॉजी से उसने राघव रंजन के नाम से एमबीए किया, वहां के अध्यापक उसे आध्यात्मिक विषयों में खास रुचि रखने वाला आदर्श और अनुशासित छात्र मानते थे. पुट्टपर्थी में उसके मेंटॉर भी उसे तेज बुद्धि और नौकरी की तलाश में शिद्दत से लगे युवा की तरह देखते थे.